Leikið verður til úrslita á Evrópumóti karla í handbolta í dag. Spánverjar og Svíar berjast um gullið og Frakkar og Danir um bronsverðlaun.
Úrslitin á Evrópumóti karla í handbolta ráðast í dag. Spánverjar geta tryggt sér gullið þriðja mótið í röð.
Spánn mætir Svíþjóð í úrslitaleiknum í Búdapest klukkan fimm í dag. Spánverjar hafa tvisvar orðið Evrópumeistarar, 2018 og 2020. Svíar eru sigursælasta þjóðin á EM, hafa fjórum sinnum fagnað sigri en það gerðist síðast fyrir tuttugu árum. Spánverjar slógu Dani út í undanúrslitum mótsins og Svíar Frakka. Það verða því Danmörk og Frakkland sem mætast í fyrri leik dagsins í Búdapest og bítast um bronsið. Sá leikur hefst klukkan hálfþrjú og verður sýndur beint á RÚV 2. Hitað verður upp fyrir úrslitin í EM-stofunni frá klukkan hálf-fimm, í beinni á RÚV.
Hér heima er svo mikið um að vera á Reykjavíkurleikunum og keppt í sex greinum í dag. Leikarnir standa yfir um helgina og þá næstu. Keppni í ólympískum lyftingum er í gangi í þessum töluðu orðum og er rétt ólokið, sýnt er frá henni í beinu vefstreymi á ruv.is. Klukkan tvö hefst keppni í kraftlyftingum. Skák er ný grein á leikunum og í dag er haldin Norðurlandakeppni í skák þar sem besta skákkona-og maður hvers lands keppa saman í liði. RÚV sýnir beint frá keppninni núna klukkan eitt. Þá er einnig keppt í karate, sundi og keilu í dag.
Það varð uppi fótur og fit á samfélagsmiðlum í gærkvöldi þegar fréttir bárust af því að Tom Brady, sigursælasti leikmaður bandarísku NFL-deildarinnar í amerískum fótbolta, hefði ákveðið að hætta keppni. Ferill hans í deildinni spannar nú 22 ár og sjö titla. Fyrirtæki hans sjálfs tvítaði um fjölda titla hans á ferlinum, ótrúleg 22 tímabil og þakkaði honum fyrir allt. Tístinu var hins vegar eytt. Bandaríska sjónvarpsstöðin ESPN hafði líka fjallað um málið. Talið er líklegt að fregnirnar séu réttar en Brady vilji ekki stela athyglinni frá úrslitaleik deildarinnar sem spilaður verður 14. febrúar. Lið hans og ríkjandi meistarar Tampa Bay Buccaneers er dottið úr leik.

Leikið verður til úrslita á Evrópumóti karla í handbolta í dag. Spánverjar og Svíar berjast um gullið og Frakkar og Danir um bronsverðlaun. 